钦定古今图书集成/明伦汇编/氏族典/第058卷 > 徐积
## 钦定古今图书集成/明伦汇编/氏族典/第058卷 > 徐积

按《宋史徐积传》：“积字仲车，楚州山阳人。孝行出于天
禀。三岁父死，旦旦求之甚哀。母使读《孝经》，辄泪落不
能止。事母至孝，朝夕冠带定省。应举入都，不忍舍其
亲，徒载而西。登进士第，以父名石，终身不用石器，行
遇石则避而不践。或问之，积曰：‘吾遇之则惕然伤吾
心，思吾亲，故不忍加足其上尔。母亡，水浆不入口者’”
七日，悲恸呕血。庐墓三年，卧苫枕块，衰绖不去体。元
祐初，近臣合言荐积，乃以扬州司户参军为楚州教
授。居数岁，使者又交荐之，转和州防御推官，改宣德
郎、监中岳庙。卒，年七十六。政和六年，赐谥“节孝处士”，
官其一子。